Divina pietate hoc hominibus concessum est, ut ex rebus quas jure possidere videntur æterna valeat merces adquiri. Quapropter ego Arnulfus dono Deo et sanctis ejus apostolis Petro et Paulo, Cluniensique monasterio, aliquid ex rebus meis quæ sunt sitæ in Matisconensi pago, in villa Nugierulis; hoc sunt mansi, vineæ, prata, campi, silvæ, et quicquid in ipsa villa visus sum habere; unam medietatem, pro anima uxoris meæ Roteldis, ad ipsum locum dono, ut omnipotens Dominus veniam suorum delictorum ei largiri dignetur. Si quis vero forte (quod absit!), nos ipsi, aut ullus homo, contra hanc donationem temptaverit venire, gladio sancti Petri feriatur, nisi resipuerit, et hæc donatio firma et stabilis perseveret, et ille non valeat repetere quod cupit, sed cui litem intulerit insuper auri libras III solvat coactus. S. Arnulfi, qui fieri et firmare rogavit. S. Ansalardi. S. Mainardi. S. Ardradi. S. Isambardi. S. Achini. S. Evrardi. S. Amalberti. Data per manum Salomonis, monachi et levitæ, mense febroario, die jovis, anno regnante Ludowico rege.